Nerea Ruiz

Nerea Ruiz Blanco (Sestao, 1997ko apirilaren 15a) goi mailako boleibol eta hondartza-bolei jokalari eta kapitain bizkaitarra da. Besteak beste, Euskadiko bolei-hondartzako urrezko domina jaso izan du zenbait aldiz, eta Espainiakoan zilarrezkoa. Era berean, Espainiako selekzioarekin ere jokatu izan du.

 Biografia 
Nerea Ruiz Blanco 1997ko apirilaren 15ean jaio zen, sestaoarra da sortzez eta bertako boleibol klubean (CV Sestao) dihardu.  

Zortzi urterekin hasi zen boleibola praktikatzen; garai hartan haren aitak, Cesar Ruizek, desagertuta zegoen egungo boleibol eskola martxan jarri zuen Sestaon, eta horrela barneratu zen Nerea Ruiz kirol horretan. Beraz, familiatik datorkio zaletasuna; izan ere, aita taldeko sortzaile izateaz gain, presidente eta entrenatzaile ere bada, eta ama, Paki Blanco, emakumezkoen taldeko entrenatzailea da. Ahizpa ere, Nagore Ruiz, Sestaoko boleibol klubeko jokalaria da.

 Ibilbidea 
Sestaoko Boleibol Klubarekin sei urte eman zituen Nerea Ruizek Superliga 2-n (Espainiako bigarren ligan) jokatzen, 1.mailan ere zenbait denboraldi eman ditu; hala nola, 2018ko denboraldia eta 2024/25ekoa. Bere jokalari ezaugarriei dagokienez, 1,66cm-ko altuera dauka, eta jartzailea izateaz gain, kapitaina ere bada. Bere kamiseta zenbakia 11 da. Horrez guztiaz gain, talde gazteagoak ere entrenatzen ditu Sestaoko klubean.

Nerea Ruizek sari ugari lortu ditu bere boleibol ibilbidean hainbat kategoriatan; esate baterako, gazte-gazte zelarik, 2013an Euskadiko urrezko domina lortu zuen kadete kategorian, zilarrezkoa Espainiako bolei-hondartza txapelketan eta brontzezkoa Espainiako bolei-hondartza sub 17 kategorian. Espainiako selekzioarekin ere jokatu zuen Holandan sub 19 kategorian, bertan zilarra lortu zuen. 

21 azpiko kategorian ere sariak lortzen jarraitu zuen Nerea Ruizek; hala nola, 2016an zilarra lortu zuen Espainiako bolei-hondartza  txapelketan Oihane Pascualekin batera eta hurrengo urtean, 2017an, Euskadiko bolei-hondartza txapelketan garaile atera zen Oihane Gutierrezekin batera, eta bikotean brontzea irabazi zuen Espainiakoan.

Era berean, kategoria absolutuan ere ibilbide oparoa izan du; izan ere, 2019an urrezko domina lortu zuen Euskadiko bolei-hondartza txapelketan Oihane Gutierrezekin batera, eta 2022an, bikote berarekin brontzea irabazi zuen Erreginaren kopan. Urtebete lehenago, 2021ean zilarra lortu zuen Euskadiko bolei-hondartza txapelketan kategoria absolutuan Ane Brizekin batera. 2023an Euskadiko bolei-hondartza txapelketan urrea irabazi zuen Oihane Gutierrezekin, eta Espainiako bolei-hondartza txapelketa ere jokatu zuen.

Horrez guztiaz gain, Nerea Ruiz MVP izendatu izan dute zenbait aldiz; adibidez, 2021eko Superliga 2ko 16. jardunaldian.

 Palmaresa 

 2013an 1.saria lortu zuen Euskadiko kadete kategoriako txapelketan.
 2013an 2.saria irabazi zuen Espainiako bolei-hondartza txapelketan.
 2013an 3.saria erdietsi zuen Espainiako bolei-hondartza txapelketan sub 17 kategorian.
 2014an 2.saria jaso zuen Espainiako selekzioarekin jokatuz sub 19 kategorian.
 2016an 2.saria lortu zuen Espainiako bolei-hondartza sub 21 kategoriako lehiaketan Oihane Pascualekin batera.
 2017an 1.saria erdietsi zuen Euskadiko bolei-hondartza txapelketan 21 azpiko kategorian Oihane Gutierrezekin batera.
 2017an 3.saria irabazi zuen Espainiako bolei-hondartza sub 21 kategoriako lehiaketan Oihane Gutiérrezekin batera.
 2019an 1.saria jaso zuen Euskadiko bolei-hondartza txapelketako kategoria absolutuan Oihane Gutierrezekin batera.
 2021ean 1.saria lortu zuen Euskadiko bolei-hondartza txapelketan kategoria absolutuan Oihane Gutiérrezekin batera.
 2022a 3.saria irabazi zuen Erreginaren kopan Oihane Gutierrezekin batera kategoria absolutuan.
 2023an 1.saria lortu zuen Euskadiko bolei-hondartza txapelketan Oihane Gutierrezekin kategoria absolutuan.

 Aitortzak 

 2013an Sestaoko Udalak kirolari promesarik onenaren saria eskaini zion bere ibilbideagatik.
 2021ean MVP izendatu zuten Superliga 2ko 16. jardunaldian egindako lanagatik.

 Erreferentziak 

 Kanpo estekak 

Kategoria:Sestaoarrak
Kategoria:Euskal Herriko boleibol jokalariak
Kategoria:Emakume kirolariak